Regionsudvalgets udtalelse om »Kommissionens forslag til Rådets forordning (EF) om ændring af forordning (EØF) nr. 1210/90 af 7. maj 1990 om oprettelse af Det Europæiske Miljøagentur og Det Europæiske Miljøoplysnings- og Miljøovervågningsnet« (98/C 180/05)

REGIONSUDVALGET har -

under henvisning til Kommissionens forslag til Rådets forordning (EF) om ændring af forordning (EØF) nr. 1210/90 af 7. maj 1990 om oprettelse af Det Europæiske Miljøagentur og Det Europæiske Miljøoplysnings- og Miljøovervågningsnet (),

under henvisning til Kommissionens beslutning af 17. juni 1997 om i henhold til artikel 198 C, stk. 1, i traktaten om oprettelse af Det Europæiske Fællesskab, at anmode om Regionsudvalgets udtalelse,

under henvisning til præsidiets beslutning af 11. juni 1997 om at henvise det forberedende arbejde til Underudvalg 5 »Fysisk Planlægning, Bypolitik, Energi, Miljø«,

under henvisning til Underudvalg 5's forslag til Regionsudvalgets udtalelse (CdR 300/97 rev.), som blev vedtaget den 13. oktober 1997 med Jean Asselborn som ordfører -

på den 22. plenarforsamling den 12.-13. marts 1998 (mødet den 12. marts) vedtaget følgende udtalelse.

1. Indledning

1.1. Miljøagenturet blev oprettet den 7. maj 1990 ved forordning (EØF) nr. 1210/90 ().

1.2. Siden 1993 har Miljøagenturet, som har sæde i København, fungeret som sådant med et årligt budget på 16,7 mio. ecu og ca. 60 medarbejdere.

1.3. Miljøagenturet er åbent for lande, der er medlemmer af Den Europæiske Union eller EFTA (Norge, Island og Liechtenstein). Dets primære opgave består i at forsyne beslutningstagerne på nationalt og europæisk plan med sammenlignelige og pålidelige data om miljøet og at oprette et europæisk net til indsamling af miljødata, EIONET.

2. Generelle bemærkninger

2.1. Det eksisterende mandat

2.1.1. Det Europæiske Miljøagentur er kommet godt fra start og har i løbet af sine første leveår opnået følgende vigtige resultater:

- Offentliggørelse af beretninger om miljøsituationen i 1995 »Europas Miljø - Dobris-vurderingen« og rapporten, der bidrog til justeringen af det femte miljøhandlingsprogram.

- Oprettelse af et net (»EIONET«) i alle medlemsstaterne til indsamling af miljøoplysninger.

- Oprettelse af de første otte europæiske temacentre og offentliggørelse af deres første publikationer.

- Forelæggelse af CORINAIR 90- og 94-rapporterne om luftemissioner.

- Offentliggørelse af rapporter om det arktiske miljø, sundhed og miljø, klimaændring og miljøafgifter, ozonepisoder og rapporterne fra de europæiske temacentre.

- Formidling af publikationer og oplysninger.

2.1.2. I betragtning af at Miljøagenturet først indledte sit arbejde i 1993 og oven i købet med en begrænset medarbejderstab, må dets hidtidige arbejde som helhed vurderes positivt. Det er imidlertid tydeligt, at det stadig befinder sig på begynderstadiet, hvad angår mobilisering af de nationale net for at kunne skaffe oplysninger om de forskellige miljøområder.

2.2. Nye opgaver

Kommissionens forslag til forordning om en ændring af ovennævnte forordning indeholder en række nye opgaver for Miljøagenturet. Det drejer sig især om følgende:

- Overvågning af gennemførelsen af Fællesskabets miljøforskrifter.

- Fastlæggelse af kriterier for tildeling af miljømærker.

- Udveksling af oplysninger om miljøvenlig teknologi.

- Analyse af vurderinger af virkninger på miljøet.

3. Særlige bemærkninger

3.1. Da Miljøagenturet kun råder over et begrænset budget og en begrænset medarbejderstab, har enhver ny opgave konsekvenser i disse to henseender.

3.2. En analyse af gennemførelsen af Miljøagenturets nuværende mandat har vist, at der er gjort fremskridt på de otte vigtigste områder, men at resultaterne varierer meget fra område til område, og at der stadig skal ydes et vist arbejde, før det nuværende mandat er opfyldt fuldt ud.

3.3. På grund af ovennævnte begrænsninger er nye opgaver kun på sin plads, i det omfang det drejer sig om aktioner inden for rammerne af eller i forlængelse af det nuværende mandat, som f.eks.:

- overvågning af gennemførelsen,

- vurdering af virkninger på miljøet og strategiske miljøvurderinger,

- oprettelse af et europæisk informationsmiljøreferencecenter,

- fremme af World Wide Web,

- Informationsformidling om miljøforskning med praktisk betydning.

3.4. Enhver overlapning med aktiviteter i eksisterende institutioner må undgås.

3.5. Den ændring af teksten, der vedrører forpligtelsen til at levere nationale data inden for rammerne af EIONET, er rosværdig. Blot bør denne forpligtelse udvides til også at dække levering af regionalt agregerede data, der foreligger på databærere i aggregeret form. Regionerne er den enhed, der er bedst egnet som grundlag for sammenligning af miljøtilstanden i Europa.

3.6. EIONET må ikke begrænses til Miljøagenturet og til de nationale knudepunkter, men bør være åbent for de regionale og kommunale myndigheder og - ideelt set - for offentligheden generelt.

3.7. På grund af miljøets grænseoverskridende aspekter er det ønskeligt at åbne Miljøagenturet for tredjelande (ny artikel 19).

Miljøagenturet bør kunne udveksle oplysninger med disse lande om emner af fælles interesse.

4. Konklusioner

4.1. Regionsudvalget godkender

- udvidelsen af Miljøagenturets mandat med nye opgaver efter aftale mellem Kommissionen og Miljøagenturets bestyrelse,

- åbningen af EIONET for tredjelande, for så vidt angår områder af fælles interesse,

- åbningen af nettet for offentligheden generelt ved hjælp af ny telematikteknologi.

4.2. Regionsudvalget kræver,

4.2.1. at regionerne integreres i nettet som basisenhed for vurdering af miljøsituationen i Europa (dette aspekt bør udtrykkeligt nævnes i den nye forordnings tekst),

4.2.2. at de regionale/kommunale myndigheder inddrages i EIONET via de nationale knudepunkter,

4.2.3. at Miljøagenturets miljødata så vidt muligt udarbejdes i samarbejde med de regionale og lokale myndigheders agenturer, således at de derefter kan være tilgængelige i en rekapitulativ form,

4.2.4. at regioners og kommuners rapporteringspligt over for Miljøagenturet defineres, således at der ikke er noget misforhold mellem omkostningerne og rapporternes nytteværdi; man bør i første række trække på moderne informationsteknologier, og man bør give adgang til oplysninger, som foreligger på databærere i aggregeret form,

4.2.5. at Regionsudvalget inddrages i Miljøagenturets arbejde,

4.2.6. at regionerne og de lokale myndigheder får adgang til Miljøagenturets informationsnet,

4.2.7. at Miljøagenturet arbejder tæt sammen med tredjelande, eftersom forureningsproblemer har grænseoverskridende karakter,

4.2.8. at EIONET er åbent for de lokale og regionale myndigheder,

4.2.9. at man gør det lettere for de lokale og regionale myndigheder at fremme en varig udvikling.

Bruxelles, den 12. marts 1998.

Manfred DAMMEYER

Formand for Regionsudvalget

() KOM(97) 282 endelig udg. - 97/0168 SYN - EFT C 255 af 20.8.1997, s. 9.

() EFT L 120 af 11.5.1990, s. 1.